CELEX: 32019D0668
Language: lt
Date: 1555286400000
Title: 2019 m. balandžio 15 d. Tarybos sprendimas (ES) 2019/668 dėl pozicijos, kurios Europos Sąjungos vardu turi būti laikomasi devintajame Šalių konferencijos posėdyje, dėl tam tikrų cheminių medžiagų įtraukimo į Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, III priedą

29.4.2019   
               
               
                  LT
               
               
                  Europos Sąjungos oficialusis leidinys
               
               
                  L 113/4
               
            
         TARYBOS SPRENDIMAS (ES) 2019/668
         2019 m. balandžio 15 d.
         dėl pozicijos, kurios Europos Sąjungos vardu turi būti laikomasi devintajame Šalių konferencijos posėdyje, dėl tam tikrų cheminių medžiagų įtraukimo į Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, III priedą
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį ir 207 straipsnio 3 dalį bei 4 dalies pirmą pastraipą kartu su jos 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Roterdamo konvencija dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje (toliau – Konvencija), įsigaliojo 2004 m. vasario 24 d. ir Sąjungos vardu buvo sudaryta Tarybos sprendimu 2006/730/EB (1);
                  
               
                     (2)
                  
                  
                     Konvencija Sąjungoje įgyvendinama Europos Parlamento ir Tarybos reglamentu (ES) Nr. 649/2012 (2);
                  
               
                     (3)
                  
                  
                     remiantis Konvencijos 7 straipsniu, Šalių konferencija gali į Konvencijos III priedą įtraukti chemines medžiagas, atsižvelgdama į Cheminių medžiagų kontrolės komiteto rekomendaciją;
                  
               
                     (4)
                  
                  
                     siekiant užtikrinti, kad importuojančiosios šalys galėtų pasinaudoti Konvencijos teikiama apsauga, ir kadangi visi reikiami Konvencijos kriterijai yra tenkinami, būtina ir tinkama pritarti Cheminių medžiagų kontrolės komiteto rekomendacijai į Konvencijos III priedą įtraukti acetochlorą, karbosulfaną, chrizotilo asbestą, fentioną (labai mažo kiekio (angl. ULV) preparatus, kurių sudėtyje veikliosios medžiagos yra ne mažiau kaip 640 g/l), heksabromciklododekaną, foratą ir skystuosius preparatus (emulsuojamąjį koncentratą ir tirpųjį koncentratą), kurių sudėtyje yra ne mažiau kaip 276 g/l parakvato dichlorido (atitinkančio ne mažesnį kaip 200 g/l parakvato jonų kiekį). Be to, tos cheminės medžiagos Sąjungoje jau yra uždraustos arba griežtai ribojamos, todėl pagal Reglamentą (ES) Nr. 649/2012 joms taikomi dar griežtesni eksporto reikalavimai negu nustatytieji Konvencijoje;
                  
               
                     (5)
                  
                  
                     numatoma, kad devintajame Šalių konferencijos posėdyje bus nuspręsta, ar tas chemines medžiagas įtraukti į Konvencijos III priedą;
                  
               
                     (6)
                  
                  
                     tikslinga nustatyti poziciją, kurios turi būti laikomasi Sąjungos vardu devintajame Šalių konferencijos posėdyje dėl tam tikrų cheminių medžiagų įtraukimo į Konvencijos III priedą, nes toks įtraukimas bus privalomas Sąjungai,
                  
               PRIĖMĖ ŠĮ SPRENDIMĄ:
         
            1 straipsnis
            Roterdamo konvencijos devintojoje Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, Šalių konferencijoje Sąjungos vardu turi būti laikomasi pozicijos, kad Sąjunga pritaria, jog į Konvencijos III priedą būtų įtraukti, acetochloras, karbosulfanas, chrizotilo asbestas, fentionas (labai mažo kiekio (angl. ULV) preparatai, kurių sudėtyje veikliosios medžiagos yra ne mažiau kaip 640 g/l), heksabromciklododekanas, foratas ir skystieji preparatai (emulsuojamasis koncentratas ir tirpusis koncentratas), kurių sudėtyje yra ne mažiau kaip 276 g/l parakvato dichlorido (atitinkančio ne mažesnį kaip 200 g/l parakvato jonų kiekį).
         
         
            2 straipsnis
            Neesminiams 1 straipsnyje nurodytos pozicijos pakeitimams, atsižvelgiant į pokyčius devintajame Šalių konferencijos posėdyje, Sąjungos atstovai, konsultuodamiesi su valstybėmis narėmis vietoje vykstančiuose koordinaciniuose posėdžiuose, gali pritarti be tolesnio Tarybos sprendimo.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2019 m. balandžio 15 d.
            
               
                  Tarybos vardu
               
               
                  Pirmininkas
               
               P. DAEA
            
         
         
            (1)  2006 m. rugsėjo 25 d. Tarybos sprendimas 2006/730/EB dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, sudarymo Europos bendrijos vardu (OL L 299, 2006 10 28, p. 23).
         
            (2)  2012 m. liepos 4 d. Europos Parlamento ir Tarybos reglamentas (ES) Nr. 649/2012 dėl pavojingų cheminių medžiagų eksporto ir importo, OL L 201, 2012 7 27, p. 60.